Ιντιφάντα

**Ιντιφάντα** (αραβικά: انتفاضة / intifāḍah) είναι μια αραβική λέξη για μια εξέγερση ή μια επανάσταση ή ένα κίνημα αντίστασης. Μπορεί να χρησιμοποιηθεί για να αναφερθεί σε μια εξέγερση κατά της καταπίεσης.  

Τον 20ό αιώνα, η λέξη *ιντιφάντα* χρησιμοποιήθηκε για να περιγράψει διάφορες εξεγέρσεις. Στην Ιρακινή Ιντιφάντα το 1952, τα ιρακινά κόμματα βγήκαν στους δρόμους για να διαμαρτυρηθούν κατά της μοναρχίας τους. Άλλα μεταγενέστερα παραδείγματα περιλαμβάνουν την Ιντιφάντα Ζέμλα στη Δυτική Σαχάρα, την Πρώτη Σαχάρια Ιντιφάντα και τη Δεύτερη Σαχάρια Ιντιφάντα. Στο πλαίσιο της ισραηλινοπαλαιστινιακής σύγκρουσης, αναφέρεται στην εξέγερση του παλαιστινιακού λαού κατά της ισραηλινής κατοχής ή του Ισραήλ, που περιλαμβάνει τόσο βίαιες όσο και μη βίαιες μεθόδους αντίστασης, συμπεριλαμβανομένης της Πρώτης Ιντιφάντα (1987–1993) και της Δεύτερης Ιντιφάντα (2000–2005).

Σε μεταφρασμένα κείμενα, η λέξη αναφέρεται κυρίως σε παλαιστινιακές εξεγέρσεις κατά της ισραηλινής κατοχής. Στην αραβική γλώσσα, οποιαδήποτε εξέγερση μπορεί να αναφέρεται ως ιντιφάντα, συμπεριλαμβανομένης της Εξέγερσης του Πάσχα του 1916, της Εξέγερσης στο Γκέτο της Βαρσοβίας του 1943 και της εξέγερσης στο Τζέτζου του 1949. 

## Ετυμολογία
*Η Ιντιφάντα* είναι μια αραβική λέξη που κυριολεκτικά σημαίνει, ως ουσιαστικό, «τρόμος», «ρίγος», «ανατριχίλα».  Προέρχεται από τον αραβικό όρο *nafada* που σημαίνει «τινάζω», «ξεφορτώνομαι»  όπως ένας σκύλος θα μπορούσε να διώξει το νερό ή όπως κάποιος θα μπορούσε να τιναχτεί και να ξυπνήσει ή να βγάλει τη βρωμιά από τα σανδάλια του. 

## Ιστορία
Στο παλαιστινιακό πλαίσιο, η λέξη αναφέρεται σε προσπάθειες «αποτίναξης» της ισραηλινής κατοχής της Δυτικής Όχθης και της Λωρίδας της Γάζας κατά την Πρώτη και Δεύτερη Ιντιφάντα, όπου αρχικά επιλέχθηκε για να υποδηλώσει «επιθετική μη βίαιη αντίσταση»,  μια έννοια που είχε μεταξύ των Παλαιστινίων φοιτητών στους αγώνες της δεκαετίας του '80 και την οποία υιοθέτησαν ως λιγότερο αντιπαραθετική από τους όρους σε προηγούμενη μαχητική ρητορική, καθώς δεν έφερε καμία απόχρωση βίας. Η Πρώτη Ιντιφάντα χαρακτηρίστηκε από διαμαρτυρίες, γενικές απεργίες, οικονομικά μποϊκοτάζ και ταραχές, συμπεριλαμβανομένης της εκτεταμένης ρίψης λίθων και μολότοφ στον ισραηλινό Στρατό και τις υποδομές του στη Δυτική Όχθη και τη Γάζα. Η Δεύτερη Ιντιφάντα χαρακτηρίστηκε από μια περίοδο αυξημένης βίας. Οι βομβιστικές επιθέσεις αυτοκτονίας, που πραγματοποιήθηκαν από Παλαιστίνιους δράστες, έγιναν ένα από τα πιο εμφανή χαρακτηριστικά της Δεύτερης Ιντιφάντα και στόχευαν κυρίως Ισραηλινούς πολίτες, σε αντίθεση με τη σχετικά λιγότερο βίαιη φύση της Πρώτης Ιντιφάντα.

### Ισραηλινοπαλαιστινιακή σύγκρουση
Ο όρος *Ιντιφάντα*, στο πλαίσιο της ισραηλινοπαλαιστινιακής σύγκρουσης, αναφέρεται σε μεγάλες παλαιστινιακές εξεγέρσεις κατά του ισραηλινού ελέγχου, με την Πρώτη Ιντιφάντα να λαμβάνει χώρα μεταξύ 1987 και 1993 και τη Δεύτερη Ιντιφάντα μεταξύ 2000 και 2005, και οι δύο με πολυάριθμες επιθέσεις εναντίον Ισραηλινών πολιτών και δυνάμεων ασφαλείας.

Η φράση «Παγκοσμιοποίηση της Ιντιφάντα» είναι ένα σύνθημα που χρησιμοποιείται για την προώθηση του παγκόσμιου ακτιβισμού σε ένδειξη αλληλεγγύης με την παλαιστινιακή αντίσταση. Το σύνθημα και τα συναφή με αυτό σύνθημα έχουν προκαλέσει διαμάχη, ιδιαίτερα όσον αφορά τον αντίκτυπο και τις συνδηλώσεις τους. Οι επικριτές ισχυρίστηκαν ότι ενθαρρύνει την εκτεταμένη βία ή τρομοκρατία.

## Κατάλογος γεγονότων με το όνομα Ιντιφάντα
Σε αραβικά κείμενα, οι εξεγέρσεις οπουδήποτε μπορούν να αναφερθούν χρησιμοποιώντας την αραβική λέξη «ιντιφάντα», συμπεριλαμβανομένης, για παράδειγμα, της Εξέγερσης του Πάσχα του 1916 (αραβικά: انتفاضة الفصح), η εξέγερση του γκέτο της Βαρσοβίας του 1943 (αραβικά: انتفاضة غيتو وارسو) και η εξέγερση του Τζέτζου του 1949 (αραβικά: انتفاضة جيجو).

Η λέξη μπορεί να αναφέρεται σε αυτά τα γεγονότα, κυρίως στον αραβόφωνο κόσμο:

* Ιρακινή Ιντιφάντα, μια σειρά απεργιών και ταραχών στο Ιράκ το 1952 κατά της Χασεμιτικής μοναρχίας
* Οκτωβριανή Επανάσταση, μια σειρά απεργιών, ταραχών και διαδηλώσεων στο Σουδάν, που κατέληξε στη διάλυση του στρατιωτικού καθεστώτος των Αμπούντ και στην έναρξη της δεύτερης πολιτικής διακυβέρνησης το 1964.
* Ιντιφάντα του Μαρτίου, αριστερή εξέγερση κατά της βρετανικής αποικιακής παρουσίας στο Μπαχρέιν τον Μάρτιο του 1965
* Ζέμλα Ιντιφάντα, κατά της ισπανικής αποικιοκρατίας στην τότε ισπανική Σαχάρα, τον Ιούνιο του 1970
* Στις εσωτερικές συγκρούσεις του Λιβάνου:
** Ιντιφάντα της 6ης Φεβρουαρίου (1984) κατά τον Εμφύλιο Πόλεμο του  Λιβάνου
** Επανάσταση του Κέδρου ή «Ιντιφάντα Ανεξαρτησίας», τα γεγονότα στον Λίβανο μετά τη δολοφονία του Ραφίκ Χαρίρι το 2005
* Αιγυπτιακή Ιντιφάντα (1η Οκτωβρίου 1984 - 2 Οκτωβρίου 1984), αιματηρή εξέγερση και κίνημα αντίστασης των πολιτών
* Εξέγερση τη δεκαετία του '90 στο Μπαχρέιν, εξέγερση με αίτημα την επιστροφή στη δημοκρατία, γνωστή και ως «Ιντιφάντα της δεκαετίας του '90».
* Ιρακινές εξεγέρσεις του 1991, ένοπλη εξέγερση εναντίον του Σαντάμ Χουσεΐν
* Πρώτη Σαχάρια Ιντιφάντα, διαμαρτυρίες από Σαχάριους ακτιβιστές στη δυτική Σαχάρα, νότια του Μαρόκου
* Δεύτερη Σαχάρια Ιντιφάντα ή Ιντιφάντα Ανεξαρτησίας, διαδηλώσεις και ταραχές στη Δυτική Σαχάρα, με αρχή τον Μάιο του 2005
* Διαμαρτυρία του Γκντέιμ Ιζίκ, γνωστή και ως Τρίτη Σαχάρια Ιντιφάντα
* Αραβική Άνοιξη, επαναστατικό κύμα που ξεκίνησε στις 18 Δεκεμβρίου 2010 στην Τυνησία και αναφέρεται συχνά ως «Ιντιφάντα»:
** Τυνησιακή Επανάσταση, ή Τυνησιακή Ιντιφάντα
** Υεμένια Επανάσταση, ή Υεμένια Ιντιφάντα
** Αιγυπτιακή Επανάσταση του 2011, ή Αιγυπτιακή Ιντιφάντα
** Διαμαρτυρίες στο Σουδάν τα έτη 2011–2013, ή Σουδανέζικη Ιντιφάντα
* Δεύτερη Αραβική Άνοιξη, σειρά αντικυβερνητικών διαμαρτυριών σε αρκετές αραβικές χώρες στα τέλη του 2019, γνωστή και ως «Αραβική Άνοιξη 2.0»:
** Επανάσταση της 17ης Οκτωβρίου
** Ιρακινές διαμαρτυρίες τα έτη 2019–2021, γνωστές και ως Ιρακινή Ιντιφάντα
* Στην ισραηλινοπαλαιστινιακή σύγκρουση:
** Πρώτη Ιντιφάντα, παλαιστιανιακή εξέγερση εναντίον της ισραηλινής κατοχής από τον Δεκέμβριο του 1987 ως το 1993
** Δεύτερη Ιντιφάντα, γνωστή και ως Ιντιφάντα Αλ Ακσά, εξέγερση ενάντια στην ισραηλινή κατοχή που οδήγησε στην εντατικοποίηση της ισραηλινοπαλαιστινιακής βίας, που ξεκίνησε στα τέλη Σεπτεμβρίου του 2000 και διήρκεσε περίπου ως το 2005
** Ταραχές στην Ιερουσαλήμ το 2014, μια σειρά βιαιοτήτων και επιθέσεων στην Ιερουσαλήμ το 2014, που συχνά αναφέρεται ως «Ιντιφάντα»
** Κύμα βίας στην ισραηλινοπαλαιστινιακή σύγκρουση τα έτη 2015-2016, που συχνά αναφέρεται ως «Ιντιφάντα Αλ Κουντς» ή «Ιντιφάντα Ιερουσαλήμ»
** Κρίση Ισραήλ Παλαιστίνης το 2021, γνωστή και ως «Ιντιφάντα Ενότητας»
** Συνεχιζόμενος Πόλεμος στη Γάζα, αναφερόμενος από κάποιους σχολιαστές ως Τρίτη Ιντιφάντα
*** Φιλοπαλαιστινιακές διαμαρτυρίες σε πανεπιστημιουπόλεις το 2024, αποκαλούμενες «φοιτητική ιντιφάντα» από ακτιβιστικές ομάδες και κριτικούς

## Δείτε επίσης

* *[[Ηλεκτρονική Ιντιφάντα]]*, μια διαδικτυακή έκδοση που καλύπτει την ισραηλινοπαλαιστινιακή σύγκρουση από μια παλαιστινιακή οπτική γωνία
* Σερχιλντάν, που μερικές φορές θεωρείται το κουρδικό αντίστοιχο της «ιντιφάντα»****. 
* Επανάσταση

## Παραπομπές

*

Κατηγορία:Αραβικές εκφράσεις
Κατηγορία:Κοινωνικές αντιλήψεις